CELEX: 32021D0908
Language: bg
Date: 2021-06-04 00:00:00
Title: Решение (ОВППС) 2021/908 на Съвета от 4 юни 2021 година за изменение на Решение 2012/642/ОВППС относно ограничителни мерки с оглед на положението в Беларус

4.6.2021   
               
               
                  BG
               
               
                  Официален вестник на Европейския съюз
               
               
                  LI 197/3
               
            
         РЕШЕНИЕ (ОВППС) 2021/908 НА СЪВЕТА
         от 4 юни 2021 година
         за изменение на Решение 2012/642/ОВППС относно ограничителни мерки с оглед на положението в Беларус
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 15 октомври 2012 г. съветът прие Решение 2012/642/ОВППС (1) относно ограничителните мерки срещу Беларус.
                  
               
                     (2)
                  
                  
                     На 24 и 25 май 2021 г. Европейският съвет прие заключения, в които категорично осъди насилственото приземяване на полет на Ryanair в Минск, Беларус, на 23 май 2021 г., застрашило авиационната безопасност, както и задържането от беларуските органи на журналиста Роман Протасевич и на София Сапега. Европейският съвет призова Съвета да приеме необходимите мерки за забрана на прелитането над въздушното пространство на Съюза от беларуските авиокомпании и да възпрепятства достъпа до летищата на Съюза на полети, извършвани от такива авиокомпании.
                  
               
                     (3)
                  
                  
                     Предвид сериозността на този инцидент Съветът определи, че от държавите членки следва да се изисква да отказват разрешение за кацане, излитане или прелитане над тяхна територия на всички въздухоплавателни средства, експлоатирани от беларуски въздушни превозвачи, включително като търговски превозвач.
                  
               
                     (4)
                  
                  
                     За изпълнението на тази мярка са необходими допълнителни действия на Съюза.
                  
               
                     (5)
                  
                  
                     Решение 2012/642/ОВППС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В Решение 2012/642/ОВППС се вмъква следният член:
            
               
                  „Член 2а
                  
                     1.   Държавите членки отказват разрешение за кацане, излитане или прелитане над тяхна територия на въздухоплавателни средства, експлоатирани от беларуски въздушни превозвачи, включително като търговски превозвач, в съответствие с националните им правила и право и в съответствие с международното право, в частност съответните международни споразумения в областта на гражданското въздухоплаване.
                  
                  
                     2.   Параграф 1 не се прилага в случай на аварийно кацане или аварийно прелитане.
                  
                  
                     3.   Параграф 1 не се прилага, ако съответната държава членка или държави членки преценят, че кацане, излитане или прелитане е необходимо за хуманитарни цели или други цели, съобразени с целите на настоящото решение. В този случай съответната държава членка или държави членки уведомяват останалите държави членки и Комисията.“
                  
               
            
         
         
            Член 2
            Настоящото решение влиза в сила в деня след публикуването му в Официален вестник на Европейския съюз.
         
         
            Съставено в Брюксел на 4 юни 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  Решение 2012/642/ОВППС на Съвета от 15 октомври 2012 г. относно ограничителните мерки с оглед на положението в Беларус (OJ L 285, 17.10.2012 г., стр. 1).